ΓΡΑΠΤΗ ΕΡΩΤΗΣΗ E-3747/98

υποβολή: Glyn Ford (PSE) προς την Επιτροπή

(11 Δεκεμβρίου 1998)

Θέμα: Το τεχνικό σκέλος της κατασκευής των νομισμάτων ευρώ

Δεδομένου ότι στα νομίσματα που θα κοπούν με την καθιέρωση του ενιαίου νομίσματος θα χρησιμοποιηθούν "εθνικά σύμβολα", μπορεί να αναφέρει η Επιτροπή

1. πόσες διαφορετικές σειρές νομισμάτων με "εθνικές" παραστάσεις προβλέπει,

2. κατά πόσον θα υπάρξει περιορισμός για κάθε κράτος μέλος σε μια "εθνική" σειρά νομισμάτων ή αν, για παράδειγμα, θα επιτραπεί στη Σκωτία, τη Γκέρνζη, την Ιερσέη, τη Νήσο του Μαν και στο Γιβραλτάρ να προβούν στην κοπή διαφορετικών νομισμάτων,

3. κατά πόσον θα λάβει μέτρα ώστε να αποφευχθεί η κυκλοφορία πρόσθετων σειρών νομισμάτων από χώρες όπως η Ανδόρα, το Μονακό, ο Άγιος Μαρίνος και η Πόλη του Βατικανού, οι οποίες προς το παρόν δεν διαθέτουν χωριστό νόμισμα,

4. κατά πόσον θα μεριμνήσει ώστε οι "εθνικές" παραστάσεις που θα φέρουν τα νομίσματα να μην προσβάλλουν άλλα κράτη μέλη,

5. κατά πόσον θα λάβει μέτρα για να εξασφαλίσει την απρόσκοπτη αποδοχή όλων των νομισμάτων στις συναλλαγές σε ολόκληρη την ΕΕ;

Απάντηση του κ. de Silguy εξ ονόματος της Επιτροπής

(4 Φεβρουαρίου 1999)

Λαμβανομένης υπόψη της απόφασης ότι τα κέρματα σε ευρώ θα έχουν μία εθνική όψη και μία κοινή όψη, η επιλογή της παράστασης στην εθνική όψη είναι της αρμοδιότητας των κρατών μελών. Προς το παρόν, δέκα από τα έντεκα συμμετέχοντα κράτη μέλη έχουν παρουσιάσει τη σειρά των κερμάτων τους. Τα κράτη μέλη έχουν υπόψη τους τους κινδύνους σύγχυσης για τους πολίτες και δεν προτίθενται να εκδώσουν διαφορετικές σειρές κερμάτων ταυτόχρονα. Αυτό επιβεβαιώθηκε με τη συμφωνία μεταξύ υπουργών στο πλαίσιο της συνόδου του Συμβουλίου Ecofin της 23ης Νοεμβρίου 1998 ότι θα πρέπει να υπάρξει μορατόριουμ όσον αφορά την κυκλοφορία αναμνηστικών κερμάτων κατά τα πρώτα έτη κυκλοφορίας των νέων τραπεζογραμματίων και κερμάτων.

Τα κράτη μέλη είναι καταρχήν ελεύθερα να επιλέξουν την παράσταση στην εθνική όψη των κερμάτων σε ευρώ. Ωστόσο, τα κράτη μέλη θα πρέπει να σεβαστούν τις αρχές της συνθήκης ΕΚ και ιδίως το άρθρο 5, παράγραφος 2, το οποίο ορίζει ότι τα κράτη μέλη απέχουν από κάθε μέτρο που δύναται να θέσει σε κίνδυνο την πραγματοποίηση των σκοπών της συνθήκης ΕΚ.

Στις προσεχείς διαπραγματεύσεις μεταξύ της Κοινότητας και του Μονακό, του Σαν Μαρίνο και της Πόλης του Βατικανό, η Επιτροπή θα λάβει υπόψη της όλα τα θέματα που αφορούν την πρόληψη της δημιουργίας σύγχυσης στους πολίτες της Κοινότητας και τη διευκόλυνση, σύμφωνα με τη δήλωση αριθ. 6, της διεξαγωγής νέων διαπραγματεύσεων για τις υφιστάμενες νομισματικές συμφωνίες με τις εν λόγω χώρες οι οποίες επί του παρόντος εκδίδουν κέρματα σε γαλλικά φράγκα ή ιταλικές λίρες με εθνικό σύμβολο. Η Ανδόρα δεν έχει συνάψει επίσημη νομισματική συμφωνία με άλλη χώρα.

Η Επιτροπή θα παρακολουθεί προσεκτικά τις επιλογές των κρατών μελών όσον αφορά την εθνική όψη των κερμάτων τους. Όλες οι ενδείξεις οδηγούν στο συμπέρασμα ότι τα κράτη μέλη γνωρίζουν καλά ότι οι παραστάσεις που θα φέρουν τα κέρματά τους δεν θα πρέπει να προσβάλλουν άλλα κράτη.

Όσον αφορά την αποδοχή των κερμάτων στο σύνολο της ζώνης του ευρώ, ο κανονισμός (ΕΚ) 974/98 του Συμβουλίου της 3ης Μαΐου 1998 σχετικά με την εισαγωγή του ευρώ(1) (άρθρο 15) διασφαλίζει ότι τα κέρματα σε ευρώ που πρόκειται να εκδοθούν για κυκλοφορία από κάθε συμμετέχον κράτος μέλος θα έχουν την ιδιότητα νόμιμου χρήματος από την 1η Ιανουαρίου 2002 σε όλα τα συμμετέχοντα κράτη μέλη ανεξαρτήτως της παράστασής τους.

Η αποδοχή τους στην πράξη θα διευκολυνθεί επίσης με τις κατάλληλες ενημερωτικές εκστρατείες.

(1) ΕΕ L 139 της 11.5.1998.